|  |  |
| --- | --- |
| AOBE_LOGO | Web: [www.aobe.bg](http://www.aobe.bg) КРИБ е ротационен председател на АОБР за 2024 г.Адрес: София 1463, ул. „Хан Аспарух“ 8Тел.: +359 2 981 9169 факс: +359 2 988 6776E-mail: office@ceibg.bg |

Изх.№ ….. /………….. 2024 г.

**ДО**

**Г-Н ДИМИТЪР ГЛАВЧЕВ**

**МИНИСТЪР-ПРЕДСЕДАТЕЛ**

**Г-ЖА ЛЮДМИЛА ПЕТКОВА**

**ЗАМЕСТНИК МИНИСТЪР-ПРЕДСЕДАТЕЛ И МИНИСТЪР НА ФИНАНСИТЕ**

**Г-Н ВЛАДИМИР МАЛИНОВ**

**МИНИСТЪР НА ЕНЕРГЕТИКАТА**

**ОТНОСНО:** Компенсации за цените на електрическата енергия от 1 януари

 2025 година

**УВАЖАЕМИ ГОСПОДИН ГЛАВЧЕВ,**

**УВАЖАЕМА ГОСПОЖО ПЕТКОВА,**

**УВАЖАЕМИ ГОСПОДИН МАЛИНОВ,**

Цената на електрическата енергия през м. ноември 2024 г. е 328,09 лв./MWh – най-високото равнище от началото на годината и втората най-висока цена на електрическата енергия в Европейския съюз, само на 28 цента под румънската.

Единственият механизъм, който спаси бизнеса от масови спирания на производството, не само през ноември, а и през второто полугодие на 2024 г. беше Програмата за компенсиране на разходите за електрическа енергия за небитовите крайни клиенти. Механизмът се доказа като работещ в случаите на екстремни ценови равнища на пазара на електрическа енергия, като при нормално функциониращ пазар не се налага компенсиране.

Очакванията са неблагоприятната конюнктура на пазара на електрическа енергия да продължи и през идните месеци, тъй като фундаменталните фактори – недостатъчна свързаност на електроенергийните пазари в Европа, ниски водни количества в региона, слабо производство от слънце и вятър, не са се изменили. Към това се добавя и значителен ръст на цените на природния газ, предизвикан от по-висока от очакваната консумация в Европа. Нито една от тези причини не може да бъде управялвана от крайните потребители.

Целият регион, вкл. България, изпитва сериозен дефицит на електроенергия – само за ноември България, Румъния и Унгария са внесли общо почти 2300 GWh. На този фон износният капацитет към Украйна е увеличен от началото на декември, нейната енергийна инфраструктура продължава да бъде разрушавана, а през зимните месеци износът към Украйна ще окаже допълнителен натиск на дефицитния пазар в Югоизточна Европа. Това ще доведе до допълнителен ръст на цените.

Освен това, в България на пракитика 100% от електрическата енергия се продава на спотови или индексирани към спотовите цени. На този фон е невъзможно да се правят дългосрочни прогнози за цените на електрическата енергия. Това е пагубно за преработваща промишленост, като ефектите са особено тежки за енергоинтензивните производители. Спадът на поръчките, 20-те поредни месеца на отрицателен индекс на промишленото производство, намаляването на износа и забавянето на икономиката на основния ни търговски партньор и пазар – Германия, в комбинация с високи цени на енергията са опустошителни за промишлеността в страната. Спирането на предприятия ще е катастрофално за икономическия ръст, безработицата, социалната система, овладяването на инфлацията и целите за присъединяване към Еврозоната.

Вече се виждат първите признаци на промишлената катастрофа – няколко средни предприятия затварят безвъзвратно врати, а по данни на Агенцията по заетостта близо 5000 души са съкратени. Най-мрачните прогнози на работодателите са напът да се сбъднат.

Това ще удари и приходите в хазната, защото ще намалеят приходите от преки и косвени данъци и осигуровки.

Тежкият удар върху промишлеността все още може да бъде омекотен като се ограничат последиците от неблагоприятната конюнктура.

Това може да стане единствено с удължаване на компенсаторния механизъм в настоящия му вид и през 2025 г.

Поради това настояваме в Закона за държавния бюджет на Република България за 2025 г. да бъде запазен § 3 от преходните и заключителните разпоредби относно направата на целеви вноски във ФСЕС от страна на производителите на електрическа енергия, действал в бюджетите за 2023 г. и 2024 г. Действието на тавана на приходите на производителите следва да продължи да се прилага през цялата календарна 2025 г.

Запазването на § 3 трябва да бъде последвано и от включването на нов § 4, който изрично да задължи Министерския съвет да приеме Програма за компенсиране на разходите на небитови крайни клиенти за електрическа енергия за периода от 1 януари 2025 г. до 31 декември 2025 г., която да бъде финансирана от целевите вноски на производителите. **Следва тези целеви вноски да бъдат използвани единствено за компенсиране на цените на електрическата енергия на небитовите крайни клиенти.**

Положението на българската индустрия е драматично и заплашва да потопи националната икономика. Единствено спешни и навременни мерки от страна на изпълнителната власт могат да смекчат последиците на прага на очакваната тежка зима.

С уважение:

Кирил Домусчиев

*Председател на УС на КРИБ
и ротационен председател на АОБР за 2024 г.,
по поръчение на АИКБ, БСК, БТПП и КРИБ*